I Jornada de Programari Lliure del Baix Empordà - Torroella de Montgrí - (9 d'abril)
2005-02-23 00:00:00

El proper dissabte dia 9 d'abril del 2005 se celebrarà la I Jornada sobre Programari Lliure del Baix Empordà al Centre Cultural Can Quintana de Torroella de Montgrí, on es mostraran les diferents solucions a problemes concrets que tinguin tant empreses com usuaris finals i que es puguin resoldre emprant programes lliures. El concepte de programari lliure Quan parlem de programari lliure (open source és el terme original en anglès) ens referim a programes d'ordinador (programari) que estan subjectes a una sèrie de llibertats d'ús, còpia i modificació que permeten la màxima llibertat al seu usuari, fet que permet, al seu torn, que aquest pugui considerar com a veritablement seus els programes que fa servir. Aquestes llibertats d'ús es poden resumir en els següents postulats (1):

  * Llibertat d'emprar el programa per a qualsevol finalitat. 
  * Llibertat d'estudiar com funciona el programa i adaptar-lo a les necessitats particulars. L'accés al codi font n'és una necessitat prèvia. 
  * Llibertat per a distribuir còpies del programa; tantes com es vulgui i a qui es vulgui. 
  * Llibertat de millorar el programa i distribuir les millores a tothom qui ho vulgui, de manera que la comunitat se'n beneficii.
La transparència que atorga a les empreses el fet de poder veure el codi font d'una aplicació (això és com està construïda per dins) permet que aquesta s'asseguri que el programador no ha introduït portes secretes (backdoors) ni cap element que li permeti espiar o manipular les dades gestionades per aquella empresa. La gratuïtat del programari i la manca de llicències potencien l'estalvi econòmic i, finalment, sovint es necessita personal especialitzat per posar en marxa aquesta mena de sistemes (igual que en el cas del programari propietari), pel qual la contractació d'un o més tècnics informàtics proporciona llocs de feina. Els avantatges d'aquesta filosofia de fer les coses queden, doncs ben patents. La jornada La I Jornada de Programari Lliure del Baix Empordà - Torroella de Montgrí es celebrarà el proper dissabte dia 9 d'abril de 2005 al Centre Cultural Can Quintana de Torroella de Montgrí. Pel seu contingut, la jornada està adreçada a totes les persones interessades en l'aplicació del programari lliure, tant en l'àmbit de la informàtica empresarial com en l'àmbit domèstic. És per això que s'han previst una sèrie d'actes teòrics i pràctics. El programa de la jornada és el següent:

  * 10.00 Presentació (45') (per Carles González)  
Secretaria de Telecomunicacions i Societat de la Informació (Generalitat de Catalunya).   
Al final de l'acte s'obrirà un torn de precs i preguntes.  
 
  * 10.45 Què és el software lliure (45') (per s3os.net)  
 
  * 11.30 Pausa per a esmorzar. Tothom hi està convidat (15')  
 
  * 11.45 Catix (Programari Lliure en català)(45') (per Catix. Toni Mirabete i Terés)  
 
  * 12.30 Programari i possibilitats de GNU/LINUX a la petita, mitjana i gran empresa. (Per Xavi) (60')  
 
  * 13.30 Openoffice.org (Suite ofimàtica lliure i en català)(30') (per Alquimedia.net)  
 
  * 14.00 DINAR.  
 
  * 16.00 – Softcatala.org (45')– Centre de coordinació de traduccions i descàrregues de software en Català.  
 
  * 16.45 – Col·legi Oficial d'Enginyeria en Informàtica de Catalunya (COEIC) (45') \- Què és l'Institut Català de Programari Lliure? \- El programari lliure com a model de comercialització de programari \- Repercussions que tindrà el programari lliure sobre el sector informàtic  
 
  * 17:30 Tallers pràctics.(2.15h.) \- Classe Pràctica: Instal·lació Linux Fedora (Sistema operatiu lliure) (per inatica.com) \- Preparar un servidor LTSP a través d'un LIVE-CD i connectar un client (per inatica.com) \- Compatibilitat / Facturació, Windows-Samba, servidor d'impressió, còpies seguretat, dhcpd xarxa, (explicar servidor correu, web, ftp, ....) (per Xavi) \- Linux com a Sistema Operatiu Personal (DESKTOP) Gnome 2.8 gnoppix (Per Xavi).  
 
  * 19:45 - Cloenda de l'acte i agraïments. (per inatica.com, interventors i representant de l'administració publica).
Inscripcions Totes les persones interessades es poden inscriure gratuïtament des d'ara i fins al 27 de març a les següents adreces web:

  * <http://jornades.torroellaestartit.com/>  
 
  * <http://jornades.inatica.com/>
(1) De la plana web del moviment del programari lliure GNU, segons Richard Stallman, considerat el 'pare' de l'esmentat moviment.